钦定古今图书集成/历象汇编/岁功典/第057卷 > 《素问》 > 轻重己篇
## 钦定古今图书集成/历象汇编/岁功典/第057卷 > 《素问》 > 轻重己篇

以夏日至始，数四十六日。夏尽而秋始而黍熟。天子
祀于太祖，其盛以黍。黍者，谷之美者也。祖者，国之重
者也。大功者太祖，小功者小祖，无功者无祖。无功者
皆称其位，而立沃有功者。观于外祖者，所以功祭也，
非所以戚祭也。天子之所以异贵贱而赏有功也。
以夏日至始，数九十二日，谓之秋至，秋至而禾熟。天
子祀于太惢，西出其国百三十八里而坛，服白而絻
白，搢玉总带锡，监吹埙箎之风，凿动金石之音，朝诸
侯卿大夫列士，循于百姓，号曰“祭月”，牺牲以彘。发号
出令，罚而勿赏，夺而勿予，罪狱诛而勿生，终岁之罪，
毋有所赦。作衍牛马之实在野者，王天子之秋计也。